“Sy het al die jare by die bank gewerk, maar het op ŉ dag besluit dit is nou tyd vir ŉ verandering en toe by die skool begin werk. Dit was aan die begin vir haar ŉ aanpassing, maar sy het vinnig so geheg aan die skool en die kinders geraak,” het Ferreira vertel. “As ŉ laerskoolkind seergekry het, het sy maar ŉ pleister geplak en getroos. Sy was so mal oor die kinders. En sy sou die onderwysers ook met enigiets help, of dit nou haar werk was of nie.”
Volgens Ferreira weet die familie nog nie wat presies gebeur het die dag wat Koster vermoor is nie. “Ons vermoed dit moes net na skool gebeur het. Haar man, Jan, het 17:00 by die huis gekom, maar sy was nie daar nie. Hy was dadelik bekommerd, want sy is altyd by die huis as hy daar aankom,” het Ferreira gesê.
Sy vertel iemand het op die buurt se Whatsapp-groep gesê ŉ liggaam is langs die pad gevind. Jan het daarop geantwoord deur te sê hy weet nie waar Koster is nie. Een van die bure is na die toneel om die liggaam uit te ken en het Jan in kennis gestel dat dit sy vrou se liggaam is wat gevind is.